A BIZOTTSÁG HATÁROZATA
(2008. október 24.)
a baromfiknál előforduló, H5N1 altípusú magas patogenitású madárinfluenza kitörése elleni egyes védekezési intézkedésekről szóló 2006/415/EK határozatnak Németország tekintetében történő módosításáról
(az értesítés a C(2008) 6154. számú dokumentummal történt)
(EGT-vonatkozású szöveg)
(2008/812/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
tekintettel a kedvtelésből tartott állatok nem kereskedelmi célú mozgására vonatkozó állat-egészségügyi követelményekről és a 92/65/EGK tanácsi irányelv módosításáról szóló, 2003. május 26-i 998/2003/EK európai parlamenti és tanácsi rendeletre (3) és különösen annak 18. cikke (1) bekezdésére,
tekintettel a madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről szóló, 2005. december 20-i 2005/94/EK tanácsi irányelvre (4) és különösen annak 63. cikke (3) bekezdésére,
mivel:
(1)
A Közösségben a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről és a 2006/135/EK határozat hatályon kívül helyezéséről szóló, 2006. június 14-i 2006/415/EK bizottsági határozat (5) a betegség elterjedésének megakadályozása érdekében bizonyos védekezési intézkedéseket határoz meg, beleértve az „A” és „B” területek létrehozását a feltételezett vagy megerősített járványkitörést követően. Az említett határozat melléklete felsorolja ezeket a területeket.
(2)
A H5N1 altípusú magas patogenitású madárinfluenza Görlitz járásban (Szászország, Németország) való, megerősített kitörését követően a szóban forgó tagállam védekezési intézkedéseket hozott a 2006/415/EK határozat szerint, beleértve az „A” és „B” területek létrehozását a határozat 4. cikkének megfelelően.
(3)
A Németországban előforduló magas patogenitású madárinfluenza H5N1 altípusával kapcsolatos egyes ideiglenes védekezési intézkedésekről szóló, 2008. október 10-i 2008/795/EK bizottsági határozatot (6) a betegség németországi kitörését követően fogadták el. Az említett határozat meghatározza azokat a területeket, melyekre a 2006/415/EK határozattal előírt védekezési intézkedéseket alkalmazni kell, és ezen intézkedések alkalmazási időszakát.
(4)
Az Élelmiszerlánc- és Állategészségügyi Állandó Bizottság által most felülvizsgált ideiglenes védekezési intézkedéseket meg kell erősíteni.
(5)
A betegség Németországban a lengyel határhoz közel tört ki, ezért Lengyelország megtette a megfelelő védekezési intézkedéseket a 2006/415/EK határozatnak megfelelően, beleértve az „A” és „B” területek létrehozását Lengyelország területén. E területeket is fel kell venni a 2006/415/EK határozat mellékletébe.
(6)
A 2006/415/EK határozatot ezért ennek megfelelően módosítani kell.
(7)
A közösségi jogszabályok egyértelműsége érdekében a 2008/795/EK határozatot hatályon kívül kell helyezni.
(8)
Az ebben a határozatban előírt intézkedések összhangban állnak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/415/EK határozat mellékletének helyébe e határozat mellékletének szövege lép.
2. cikk
A 2008/795/EK határozat hatályát veszti.
3. cikk
Ennek a határozatnak a tagállamok a címzettjei.
Kelt Brüsszelben, 2008. október 24-én.